Donald Trump Bandaríkjaforseta tókst að blanda rannsókn fulltrúadeildar Bandaríkjaþings á meintum embættisbrotum hans inn í árlega athöfn í Hvíta húsinu þar sem kalkúnn er náðaður í aðdraganda þakkargjörðarhátíðarinnar . Kalkúnarnir Brauð og Smjör ( e. Bread and Butter ) hlutu báðir náð og verða fluttir til Virginíu þar sem þeir munu dvelja í góðu yfirlæti . Trump sagðist vita með vissu að kalkúnarnir væru þjálfaðir í að halda ró sinni , sem væri afar góður kostur þar sem þeir hafi verið boðaðir í vitnaleiðslu í „ kjallaranum hjá Adam Schiff á fimmtudaginn “ . „ Þetta er satt , “ sagði Trump og uppskar hlátur viðstaddra . Schiff er þingmaður demókrata og formaður njósnanefndar fulltrúadeildar þingsins sem fer fyrir rannsókn á meintum embættisbrotum Trump . Dómsmálanefnd Bandaríkjanna hefur boðið Trump að vera viðstaddur yfirheyrslur vitna sem kölluð verða fyrir nefndina 4. desember og mun honum gefast kostur á að leggja spurningar fyrir vitnin , sem eru sérfræðingar í lögum , sér í lagi stjórnarskrárlögum og stjórnsýslulögum . Donald Trump náðaði kalkúninn Brauð í aðdraganda þakkargjörðarhátíðarinnar við hátíðlega athöfn í garði Hvíta hússins . AFP Segir Trump að mæta eða hætta að kvarta Vitnaleiðslunum í næstu viku er ætlað að úrskurða hvort gjörðir Trumps geti flokkast sem alvarleg brot í embætti . Til rannsóknar eru embættisverk forsetans vegna þrýstings sem hann er talinn hafa beitt úkraínsk stjórnvöld til að taka Joe Biden , fyrrverandi varaforseta og forsetaframbjóðanda , til rannsóknar . Jerry Nadler , formaður dómsmálanefndarinnar , segir að Trump geti annað hvort mætt eða „ hætt að kvarta undan ferlinu “ . „ Ég vona að hann ákveði að taka þátt í rannsókninni , annað hvort í eigin persónu eða í gegnum lögmenn sína , líkt og aðrir forsetar hafa gert á undan honum , “ segir Nadler . Ólíklegt verður að teljast að Trump mæti í eigin persónu . Hann hefur boðað þátttöku sína á leiðtogafundi Atlantshafsbandalagsins sem fer fram í London sama dag .